വിശ്രമകേന്ദ്രം നീക്കംചെയ്തതില് കൂട്ടിരിപ്പുകാരുടെ പ്രതിഷേധം ഗാന്ധിനഗര്: കോട്ടയം മെഡിക്കല് കോളജ് ഗൈനക്കോളജി വിഭാഗത്തിലെ ലേബര് റൂമിന്റെ മുന് ഭാഗത്ത് സ്ഥാപിച്ചിരുന്ന വിശ്രമകേന്ദ്രം നീക്കം ചെയ്തതിന് എതിരേ കൂട്ടിരിപ്പുകാരുടെ പ്രതിഷേധം. ഇന്നലെ വൈകുന്നേരമാണ് വിശ്രമകേന്ദ്രം പൊളിച്ചുനീക്കിയത്. പ്രസവ ചികിത്സയ്ക്ക് എത്തുന്നവരെ ലേബര് റൂമില് കയറ്റുന്പോള് രോഗിക്ക് ഏതെങ്കിലും തരത്തിലുള്ള മരുന്നുകളോ അനുബന്ധ ആവശ്യങ്ങള്ക്കോ വേണ്ടി വന്നാല് ലഭ്യമാക്കാന് രോഗിയുടെ ഒരു സഹായിക്കാണ് വിശ്രമമുറിയില് ഇരിക്കാന് അനുമതിയുള്ളത്. എന്നാല് രോഗികള്ക്കൊപ്പമെത്തുന്നവര് വിശ്രമമുറി കൈവശപ്പെടുത്തുകയാണ് പതിവ്. അതാണ് ഇപ്പോള് നീക്കം ചെയ്തത്. വിശ്രമകേന്ദ്രം നീക്കം ചെയ്തതിനൊപ്പം വസ്ത്രങ്ങള് വിരിച്ചിടാന് ഉപയോഗിച്ചിരുന്ന സാമഗ്രികളും നീക്കം ചെയ്തു. കോട്ടയം മെഡിക്കല് കോളജിലെ ഗൈനക്കോളജി വിഭാഗം ദേശീയ നിലവാരത്തിലേക്ക് ഉയര്ത്തുന്ന പ്രോജക്ടിന്റെ ഭാഗമായാണ് പ്രസവമുറിയുടെ മുന്ഭാഗത്തുണ്ടായിരുന്ന വിശ്രമകേന്ദ്രം നീക്കം ചെയ്തതെന്ന് ഗൈനക്കോളജി വിഭാഗം മേധാവി ഡോ. ലൈസാമ ജോര്ജ് പറഞ്ഞു.